คลังเปิดขายบอนด์ล็อตใหม่
คลังเปิดขายพันธบัตรออมทรัพย์ล็อตใหม่8หมื่นลบ.อายุ6ปี ดอกเบี้ย3.99%กย.นี้
16 ส.ค. 2555

คลังเปิดขายพันธบัตรออมทรัพย์ล็อตใหม่8หมื่นลบ.อายุ6ปี ดอกเบี้ย3.99%กย.นี้
นางเสาวณีย์ กมลบุตร รองปลัดกระทรวงการคลัง เปิดเผยว่า กระทรวงการคลังเตรียมเปิดจำหน่ายพันธบัตรออมทรัพย์พิเศษปีงบประมาณ 55 วงเงินไม่เกิน 8 หมื่นล้านบาท อายุ 6 ปี อัตราดอกเบี้ยคงที่ 3.99% ต่อปี 
วันนี้ได้ลงนามในบันทึกความตกลงว่าด้วยการจำหน่ายพันธบัตรออมทรัพย์ดังกล่าวกับธนาคารพาณิชย์ 4 แห่ง คือ ธนาคารกรุงเทพ (BBL), ธนาคารกรุงไทย (KTB), ธนาคารกสิกรไทย (KBANK) และธนาคารไทยพาณิชย์ (SCB)ในการเป็นตัวแทนจำหน่ายพันธบัตรดักล่าว โดยจะเปิดจำหน่ายตั้งแต่วันที่ 3-14 ก.ย.55 กำหนดวงเงินซื้อขั้นต่ำ 1,000 บาท 
ทั้งนี้ ได้กำหนดเวลาการเปิดจำหน่ายไว้ 3 ช่วง คือช่วงแรกวันที่ 3-4 ก.ย.55 จะเปิดให้ผู้สูงอายุตั้งแต่ 60 ปีขึ้นไปมีสิทธิซื้อก่อนกำหนดวงเงินซื้อสูงสุดที่ 2 ล้านบาท ช่วงสองวันที่ 5-7 ก.ย.55 จะเปิดให้ประชาชนทั่วไปและผู้สูงอายุซื้อจากวงเงินที่เหลือจากช่วงแรก ในวงเงินสูงสุดไม่เกิน 2 ล้านบาทเช่นกัน และช่วงสาม คือ ตั้งแต่วันที่ 8 ก.ย.55 เป็นต้นไป จะเปิดให้ประชาชนทั่วไปและผู้สูงอายุซื้อจากวงเงินที่เหลือจากช่วงสอง โดยไม่มีการจำกัดวงเงินซื้อขั้นสูงสุด
อย่างไรก็ตาม การเปิดจำหน่ายพันธบัตรออมทรัพย์ในครั้งนี้ กระทรวงการคลังได้พัฒนาพันธบัตรออมทรัพย์ไปสู่ระบบไร้ใบตราสาร เพื่อพัฒนาสภาพคล่องและเพิ่มความสะดวกในการซื้อขายตราสารของรัฐบาลเพื่อรายย่อย